**Penelope Mary "Penny" Mordaunt** (/ˈmɔːdənt/; s. 4. maaliskuuta 1973) on brittiläinen konservatiivipuolueen poliitikko, joka on toiminut Yhdistyneen kuningaskunnan alahuoneen jäsenenä vuodesta 2010 lähtien sekä alahuoneen johtajana ja Lord President of the Councilina syyskuuta 2022 lähtien. Aiemmin hän on toiminut kansainvälisen kehityksen ministerinä vuosina 2017–2019, puolustusministerinä vuonna 2019 sekä kauppa-asiain apulaisministerinä vuosina 2021–2022.

Mordaunt opiskeli filosofiaa Readingin yliopistossa. Opiskeluaikanaan hän toimi yliopiston ylioppilaskunnan puheenjohtajana. Vuoden 2005 parlamenttivaaleissa Mordaunt oli ehdolla alahuoneeseen Portsmouth Northin vaalipiiristä, mutta hävisi työväenpuolueen ehdokkaalle Sarah McCarthy-Frylle. Vuoden 2010 vaaleissa hänet valittiin alahuoneeseen Portsmouth Northin vaalipiiristä.

Vuosina 2014–2015 Mordaunt toimi pääministeri David Cameronin hallituksessa desentralisaatiosta vastaavana parlamentaarisena alivaltiosihteerinä. Vuosina 2015 hän toimi asevoimista vastaavana apulaisministerinä ja vuosina 2016–2017 vammais-, työ- ja terveysasiain apulaisministerinä. Vuosina 2017–2019 hän toimi kansainvälisen kehityksen ministerinä ja vuosina 2018–2019 myös nais- ja tasa-arvoasiain apulaisministerinä. Toukokuusta heinäkuuhun 2019 hän toimi puolustusministerinä. Vuosina 2020–2021 hän toimi paymaster generalina eli käytännössä salkuttomana ministerinä.

Vuoden 2016 EU-kansanäänestyksessä Mordaunt kannatti brexitiä eli Yhdistyneen kuningaskunnan eroa Euroopan unionista.

Pääministeri Boris Johnsonin ilmoitettua eroavansa pääministerin ja konservatiivipuolueen puheenjohtajan viroista Mordaunt asettautui ehdolle puheenjohtajavaaliin. 13. heinäkuuta 2022 pidetyllä vaalin ensimmäisellä kierroksella Mordaunt sai 67 ääntä konservatiivipuolueen kansanedustajilta ja sijoittui toiseksi Rishi Sunakin jälkeen. Hän eteni viidennelle kierrokselle, jossa hän sai 105 ääntä, vähemmän kuin kaksi muuta jäljellä ollutta ehdokasta, Rishi Sunak ja Liz Truss, joten hän tippui pois kisasta. Hän ilmaisi myöhemmin tukensa Liz Trussille. Syyskuussa 2022 pääministeri Truss nimitti Mordauntin alahuoneen johtajaksi ja Lord President of the Counciliksi.

Lähteet
-------

1. 1 2  Finnis, Alex: Who is Penny Mordaunt? Navy reservist’s stance on climate change, Brexit, and LGBTQ rights *i*.  13.7.2022.  Arkistoitu 13.7.2022. Viitattu 13.7.2022. (englanniksi)
2. ↑  Penny Mordaunt MP renames landmark University building and gives annual Edith Morley Lecture University of Reading.  Arkistoitu 13.7.2022. Viitattu 13.7.2022. (englanniksi)
3. ↑  Result: Portsmouth North *Election 2005*. BBC News.  Arkistoitu 13.7.2022. Viitattu 13.7.2022. (englanniksi)
4. ↑  Portsmouth North *Election 2010*. BBC News.  Arkistoitu 19.4.2013. Viitattu 13.7.2022. (englanniksi)
5. ↑  Parliamentary Career for Penny Mordaunt *MPs and Lords*. UK Parliament.  Arkistoitu 13.7.2022. Viitattu 13.7.2022. (englanniksi)
6. ↑  Tory leadership election: full results *The Guardian*.  13.7.2022.  Arkistoitu 13.7.2022. Viitattu 13.7.2022. (englanniksi)
7. ↑  Tory leadership: Mordaunt out as Sunak and Truss in run-off to be next PM *BBC News*.  20.7.2022.  Arkistoitu 8.8.2022. Viitattu 8.8.2022. (englanniksi)
8. ↑  "Steerpike": Penny Mordaunt endorses Liz Truss *The Spectatur*.  1.8.2022.  Arkistoitu 8.8.2022. Viitattu 8.8.2022. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |
|  |
| Henkilöt | 
* UK Parliament

 |

 |